Wer pa Solomon 1
1-Man wer pa Solomon ma yomo cwiny makato wer ducu.
WER MUKWOŊO
Wer pa nyako ger
2Kono ikwako kora ki badi,
mar meri ma it ye kwede i koma lim makato koŋo mamit.
3Moo me wir meri kur adada,
ka awinyo gilwoŋo nyiŋi ci wiya po piri;
pi meno anyira ducu gimari.
4Wek alub kori, ci wawot wacit woko oyotoyot;
in kabakana tera wa i kicikani.
Wabibedo ki yomcwiny ka it ye kacel kwedwa;
wabidwori pi mar meri makato koŋo mamit ma wamato.
Jo ducu gimari pien in imyero.
5An acol matek, aber kwede, wun anyira Jerucalem;
anen mwonya mada calo kema pa jo Kedar,
anen maber calo boŋŋi me kicika pa Solomon.
6Pe myero wucik waŋwu wunena pi raŋi del koma-ni,
pien lyeto me ceŋ ocido koma woko.
Kiniga omako omegina i koma,
guketo an abedo ka tic i potti olok;
ento pe abedo ki kare me tic i poto olokka an kikoma.
7Titta, in ma amaro kic winya ducu,
ibitero romini ka cam tuŋ kwene?
Gibiywe kwene i dyeceŋ?
Imito abed macalo ŋat ma lak alaka piŋo
i kin romi pa lukwat luwoti?
Wer pa lanyom
8Ka pe iŋeyo, in nyako ma nen mwonya makato mon ducu-ni,
cit ilub kor romi,
wek inoŋ ka cam pa dyegini
ka ma cok ki kema pa lukwat.
9In nyako ma amaro,
apori ki min aguragura ma riŋo ki gadigadi pa Parao.
10Iruko ruk me deyo i iti ryoryo ducu ma miyo inen mwonya mada,
iruko jami me wel-gu ma girubo ki tol i ŋuti.
11Wabiyubo ruk me deyo kijabu piri,
ma tiko ŋutte ducu bedo me ryal keken.
Wer pa nyako ger
12I kare ma kabaka obedo i ka yweyo,
moona ma ŋwece kur ocako duny ma ŋwece otyeko piny woko.
13En ŋat ma amaro-ni pire tek bota macalo pi adomo moo makur,
ma aketo i kora.
14En ŋat ma amaro-ni pire tekka calo pi ature me tim ma turu maber adada
ma turu i potti olok ma tye i Engedi.
Wer pa lanyom
15Nen, in ma amaro-ni inen mwonya mada;
dok waŋi ryeny aryenya macalo komamam.
Wer pa nyako ger
16Nen, in ma amaro-ni, inen ber adada,
adada neni yomo cwinya matek.
Wabibuto i wi lum ma pud olot alota;
17jaŋ yadi me cedar aye bibedo rii me otwa,
bao me ciprec aye bibedo kwori me dan ot.